SK Úradný vestník Európskej únie C 85/16

Záverečná správa Poradného audítora v prípade č. COMP/38.238/B.2 – Raw Tobacco Spain

(vypracovaná v súlade s článkom 15 rozhodnutia Komisie 2001/462/ES, CECA z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2007/C 85/09)

Návrh rozhodnutia uvádza v tejto veci nasledujúce pozorovania:

Zverejnenie sťažností zistilo dva priestupky proti článku 81 ods. 1 Zmluvy o ES. Počas niekoľkých rokov v španielskom sektore surového tabaku kartely zaznamenávali transakcie predaja a nákupu surového tabaku tak na úrovni pestovateľov, ako aj na úrovni spracovateľov. Ich spoločným cieľom bolo dopredu dohodnúť komponenty ceny, čo by umožnilo určiť v maximálnej miere cenu konečnej transakcie surového tabaku.

Oznámenie námietok bolo adresované 16., 17. a 19. decembra 2003 na jednej strane pestovateľom a nasledujúcim združeniam: ASAJA, UPA, COAG, CCAE, FNCT, ACOTAB, TABARES, na druhej strane spracovateľským podnikom: Cetarsa, Agroexpansión, WWTE Taes, Deltafina a ANETAB, ako aj materským spoločnostiam španielskych spracovateľských podnikov (Dimon Incorporated, Intabex Netherlands B.V., Standard Commercial Corporation, Standard Commercial Tobacco Co Inc, Transcontinental Leaf Tobacco Corporation Ltd, Universal Corporation a Universal Leaf Tobacco Company Inc).

Prístup do spisov bol možný prostredníctvom CD-ROM-u, ktorý bol individualizovaný pre každého adresáta a bol dodaný spolu s oznámením námietok.

Oznámenie námietok stanovilo lehotu odpovede na 2 a pol mesiaca, ktorú som na žiadosť pestovateľov predĺžil o dva týždne.

Všetci adresáti oznámenia námietok dali odpoveď v stanovenej lehote.

V súlade s článkom 5 nariadenia Komisie (ES) č. 2842/98 niektoré strany (Cetarsa, Agroexpansión, WWTE, Taes, Deltafina, ASAJA, UPA, COAG, CCAE Tabares, Acotab, FNCT, Universal Corporation a Universal Leaf Tobacco Company Inc) žiadali vykonanie formálneho výsluchu, ktoré sa konalo dňa 29. marca 2004.

V dôsledku písomných odpovedí na oznámenie námietok a formálneho výsluchu Komisia objasnila orientáciu návrhu rozhodnutia v dvoch bodoch.

V oznámení námietok Komisia podporila myšlienku, aby medzi spracovateľskými podnikmi bola uzavretá cenová dohoda, ktorá by určovala priemernú cenu pre jednotlivé odrody. Počas výsluchu a vo svojich písomných odpovediach spracovateľské podniky upresnili, že sústredením sa na priemerné ceny sa im podarilo maximálne zjednotiť záverečné ceny, ktoré zaplatia pestovateľom. Toto rozhodnutie bolo prijaté Komisiou a návrh rozhodnutia berie do úvahy toto upresnenie a hovorí od tejto chvíle o dohodách medzi spracovateľskými podnikmi, ktoré sa týkajú „maximálnej hladiny priemernej ceny všetkých odrôd surového tabaku“.

Na rozdiel od oznámenia námietok, Komisia zbavuje zodpovednosti za priestupok materské spoločnosti spracovateľských podnikov Universal Corp, Universal Leaf, Intabex, ako aj materskú spoločnosť združenia španielskych spracovateľských podnikov (ANETAB), pretože ich konanie nemohlo byť iné, ako konanie jej členov. Takisto Komisia zbavuje zodpovednosti zväzy TABARES, ACOTAB a FNCT, ktoré vystupovali ako odvetvia poľnohospodárskych odborov, ktoré už sú adresátmi návrhu rozhodnutia.

Navyše, oznámenie námietok obsahovalo odvolania sa na rokovania medzi zástupcami pestovateľov a spracovateľských podnikov o cenových rozdieloch, ktoré sa konali od roku 1999. Z tohto dôvodu text nebol jednoznačný, pokiaľ ide o definovanie priestupkov v tejto veci. Návrh rozhodnutia túto nejasnosť odstraňuje.

Berúc do úvahy predchádzajúce fakty si myslím, že právo na vypočutie bolo v tomto prípade rešpektované. Podľa môjho názoru sa návrh rozhodnutia dotýka len tých námietok, v prípade ktorých mali strany príležitosť vyjadriť svoje stanovisko.